15.

Għall-finijiet ta' dawn il-Linji Gwida, japplikaw id-definizzjonijiet li ġejjin: (1) “għajnuna” tfisser kull miżura li tissodisfa l-kriterji kollha stabbiliti fl-Artikolu 107(1) tat-Trattat; (2) “perjodu għall-għoti tal-għajnuna” tfisser sena jew diversi snin, fil-perjodu 2021-2030. Jekk Stat Membru jixtieq jagħti għajnuna korrispondenti għal perjodu iqsar, għandu jieħu bħala referenza sena kummerċjali tal-benefiċjarji u jagħti għajnuna fuq bażi annwali; (3) “ir-rilokazzjoni tal-emissjonijiet ta' karbonju” tfisser il-prospettiva ta’ żieda fl-emissjonijiet ta’ gass b'effett ta' serra globali, meta l-kumpaniji jċaqalqu l-produzzjoni barra mill-Unjoni, għax ma jkunux jistgħu jittrasferixxu ż-żidiet tal-kostijiet kkawżati mill-ETS tal-UE lill-klijenti tagħhom mingħajr telf sinifikanti tas-sehem mis-suq; (4) “intensità massima tal-għajnuna” tfisser l-ammont totali ta' għajnuna espress bħala perċentwali tal-kostijiet eliġibbli; (5) “awtoġenerazzjoni” tfisser il-ġenerazzjoni elettrika minn installazzjoni li ma tikkwalifikax bħala “ġeneratur tal-elettriku” skont it-tifsira ta’ ġunt (u) tal-Artikolu 3 tad-Direttiva 2003/87/KE; (6) “benefiċjarju” tfisser kumpanija li tirċievi l-għajnuna; (7) “Kwoti tal-Unjoni Ewropea” (EUA - European Union Allowance) tfisser kwoti trasferibbli li jippermettu l-emissjoni ta’ tunnellata waħda ta’ ekwivalenti ta' CO2 matul perjodu speċifikat; (8) “valur miżjud gross” (GVA - gross value added) tfisser il-valur miżjud gross skont il-kost tal-fattur, li huwa GVA bil-prezzijiet tas-suq bit-tnaqqis ta’ kwalunkwe taxxa indiretta flimkien ma’ kwalunkwe sussidju. (9) “Il-prezz bil-quddiem tal-UEK”, f'euros, tfisser il-medja sempliċi ta' kuljum ta’ sena bil-quddiem tal-prezzijiet tal-UEK (il-prezzijiet tal-offerti tal-għeluq) għal konsenja f’Diċembru tas-sena li għaliha tingħata l-għajnuna, kif osservat fi skambju tal-karbonju partikolari tal-UE mill-1 ta’ Jannar sal-31 ta’ Diċembru tas-sena ta’ qabel is-sena li għaliha tingħata l-għajnuna (10). (10) “Fattur tal-emissjonijiet tas-CO2”, f’tCO2/MWh, tfisser il-medja peżata tal-intensità tas-CO2 ta’ elettriku prodott minn fjuwils fossili f’żoni ġeografiċi differenti. Il-piż jirrifletti t-taħlita tal-produzzjoni ta' fjuwils fossili fiż-żona ġeografika kkonċernata. Il-fattur tas-CO2 huwa r-riżultat tad-diviżjoni tad-data ekwivalenti ta' emissjonijiet tas-CO2 tal-industrija tal-enerġija diviża bil-ġenerazzjoni grossa tal-elettriku bbażata fuq fjuwils fossili f'TWh. Għall-finijiet ta' dawn il-Linji Gwida, (11)l-oqsma huma ddefiniti bħala żoni ġeografiċi (a) li jikkonsistu minn subswieq akkoppjati permezz ta' skambji ta' enerġija, jew (b) li fi ħdandhom ma tkun teżiti l-ebda konġestjoni ddikjarata u, fiż-żewġ każi, il-prezzijiet tal-iskambu tal-enerġija kull siegħa skont is-suq ta' jum bil-quddiem fiż-żoni li jkunu juru diverġenzi fil-prezzijiet f'EUR (permezz ta' rati tal-kambju ta' kuljum tal-BĊE) ta' massimu ta' 1 % f'għadd sinifikanti tas-sigħat kollha f'sena. Tali divrenzjar reġjonali jirrifletti l-importanza tal-impjanti ta’ fjuwils fossili għall-prezz finali ffissat fis-suq tal-operaturi u r-rwol tagħhom bħala impjanti marġinali fl-ordni tal-mertu. Biss il-fatt li jsir negozju tal-enerġija elettrika bejn żewġ Stati Membri ma jfissirx awtomatikament li dawn jikkostitwixxu reġjun supranazzjonali. Minħabba n-nuqqas ta’ data relevanti fil-livell subnazzjonali, fiż-żoni ġeografiċi jinkludu t-territorju sħiħ ta’ Stat Membru wieħed jew aktar. Fuq din il-bażi, jistgħu jiġu identifikati ż-żoni ġeografiċi li ġejjin: L-Adrijatiku (il-Kroazja u s-Slovenja), iż-żona Nordika (l-Iżvezja u l-Finlandja), il-Baltiku (il-Litwanja, il-Latvja u l-Estonja), l-Ewropa Ċentrali tal-Punent (l-Awstrija, il-Ġermanja u l-Lussemburgu), l-Iberja (il-Portugall u Spanja), iċ-Ċekja u s-Slovakkja (iċ-Ċekja u s-Slovakkja) u l-Istati Membri l-oħra kollha separatament. Il-fatturi korrispondenti reġjonali ta’ CO2 , li japplikaw bħala valuri massimi meta l-Istat Membru notifikanti ma jkunx stabbilixxa valutazzjoni tal-fattur CO2 ibbażat fuq is-suq skont il-punt (11) hawn taħt, huma elenkati fl-Anness III. Sabiex jiġi żgurat trattament indqas tas-sorsi tal-elettriku, u tiġi evitata l-possibilità ta’ abbużi, l-istess fattur ta’ emissjonijiet tas-CO2 japplika għas-sorsi kollha ta’ provvista tal-elettriku (il-ġenerazzjoni awtonoma tal-elettriku, il-kuntratti għall-forniment tal-elettriku jew il-forniment fuq is-sistema ta' distribuzzjoni) u għall-benefiċjarji kollha tal-għajnuna fl-Istat Membru kkonċernat; (11) “fattur ta’ emissjoni ta’ CO2 bażat fuq is-suq”, f’tCO2/MWh. L-Istati Membri li beħsiebhom jagħtu kumpens għall-ispejjeż indiretti jistgħu, bħala parti min-notifika tal-iskema rilevanti, jitolbu li l-fattur ta’ emissjoni ta’ CO2 applikabbli jiġi stabbilit abbażi ta’ studju tal-kontenut ta’ CO2 tat-teknoloġija attwali tal-iffissar tal-marġni fis-suq tal-elettriku. Tali notifika ta’ fattur ta’ emissjoni ta’ CO2 ibbażat fuq is-suq trid turi l-adegwatezza tal-fattur ta’ emissjoni ta’ CO2 ibbażat fuq is-suq miżmum ibbażat fuq mudell tas-sistema elettrika li jissimula l-formazzjoni tal-prezzijiet u d-data osservata dwar it-teknoloġija tal-iffissar tal-marġni matul is-sena t-1 kollha (inklużi s-sigħat meta l-importazzjonijiet kienu l-iffissar tal-marġni). Dan ir-rapport irid jiġi ppreżentat lill-awtorità regolatorja nazzjonali għall-approvazzjoni u jiġi trażmess lill-Kummissjoni meta l-miżura ta’ għajnuna mill-Istat tiġi nnotifikata lill-Kummissjoni skont l-Artikolu 108(3) tat-Trattat. Il-Kummissjoni tivvaluta l-adegwatezza tal-istudju u l-fattur ta’ emissjoni ta’ CO2 ibbażat fuq is-suq li jirriżulta bħala partijiet mill-analiżi tal-kompatibbiltà tagħha skont l-Artikolu 107(3)(c) tat-Trattat u l-linji gwida attwali; (12) “output attwali”, f’tunnellati fis-sena, tfisser il-produzzjoni attwali tal-installazzjoni fis-sena t, li tiġi ddeterminata ex post fis-sena t+1; (13) “konsum attwali tal-elettriku”, f’MWh, tfisser il-konsum tal-elettriku attwali fl-installazzjoni (inkluż il-konsum tal-elettriku għall-produzzjoni ta’ prodotti esternalizzati eliġibbli għall-għajnuna) fis-sena t, ddeterminat ex post fis-sena t + 1; (14) “valur referenzjarju għall-effiċjenza fil-konsum tal-elettriku”, f’MWh/Tunnellata ta’ produzzjoni u definita fil-livell ta’ Prodcom 8 (12), tfisser il-konsum tal-elettriku speċifiku għall-prodott għal kull tunnellata ta’ output miksuba permezz tal-aktar metodi effiċjenti tal-produzzjoni tal-elettriku għall-prodott meqjus. L-aġġornament tal-parametru referenzjarju tal-effiċjenza fil-konsum tal-elettriku hemm bżonn li jkun konsistenti mal-Artikolu 10a(2) tad-Direttiva 2003/87/KE. Fir-rigward ta' prodotti li huma koperti mis-setturi eliġibbli u li l-kapaċità ta' skambju ta' fjuwil u ta' elettriku tagħhom ġiet stabbilita fit-taqsima 2 tal-Anness I għar-Regolament Delegat tal-Kummissjoni (UE) 2019/331 (13), il-parametri referenzjarji għall-effiċjenza fil-konsum tal-elettriku huma determinati fl-istess konfini tas-sistema, filwaqt li jittieħed inkunsiderazzjoni biss is-sehem tal-elettriku għad-determinazzjoni tal-ammount ta’ għajnuna. Il-parametri referenzjarji korrispondenti tal-konsum tal-elettriku għal prodotti koperti minn setturi eliġibbli huma elenkati fl-Anness II ta’ dawn il-Linji Gwida; (15) “parametru referenzjarju alternattiv għall-effiċjenza fil-konsum tal-elettriku” tfisser [...] fil-mija tal-konsum reali tal-elettriku, determinat mid-deċiżjoni tal-Kummissjoni flimkien mal-parametri referenzjarji għall-effiċjenza fil-konsum tal-elettriku. Dan il-valur jikkorrispondi għall-isforz medju tat-tnaqqis impost permezz tal-applikazzjoni tal-parametri referenzjarji għall-effiċjenza fil-konsum tal-elettriku (parametru referenzjarju tal-konsum tal-elettriku/konsum tal-elettriku ex ante). Huwa japplika għall-prodotti kollha li jaqgħu fis-setturi eliġibbli imma li għalihom il-valur referenzjarju għall-effiċjenza fil-konsum tal-elettriku ma jkunx definit.